ສປປ ລາວ ກຽມຮ່າງດຳລັດວ່າດ້ວຍ ການຄວບຄຸມຜະລິດຕະພັນ ອາຫານເດັກ
ບັນດາຜູ້ຕາງໜ້າຈາກ ກະຊວງສາທາລະນະສຸກ, ອົງການອະນາໄມໂລກ, ອົງການອຸຍນີເຊບ ແລະ ກະຊວງຕ່າງໆທີ່ກ່ຽວຂ້ອງ ໄດ້ພ້ອມກັນຄົ້ນຄວ້າ ແລະ ປຶກສາຫາລືໃສ່ ຮ່າງດຳລັດວ່າດ້ວຍ ການຄວບຄຸມຜະລິດຕະພັນ ອາຫານສຳລັບເດັກອ່ອນ ແລະ ເດັກນ້ອຍ ໃນ ສປປ ລາວ ເພື່ອຮັບປະກັນ ໃຫ້ເດັກຕັ້ງແຕ່ມື້ເກີດ ຫາ 24 ເດືອນ ມີໂພຊະນາການ ແລະ ມີການຈະເລີນເຕີບໂຕ ທາງດ້ານຮ່າງກາຍ ແລະ ມັນສະໝອງທີ່ດີ ເພື່ອໃຫ້ກາຍເປັນຊັບພະຍາກອນ ທີ່ມີຄຸນນະພາບ ໃນການພັດທະນາ ແລະ ສ້າງສາປະເທດຊາດ ໃນອະນາຄົດ.
ການຄົ້ນຄວ້າຄັ້ງນີ້, ແມ່ນເປັນຄັ້ງທີ 4 ແລະ ຈະດຳເນີນເປັນເວລາ 4 ວັນ (22-25 ສິງຫາ 2017) ໂດຍຈະສຸມໃສ່ ດ້ານລະບຽບການ ແລະ ມາດຕະການ ກ່ຽວກັບການຄຸ້ມຄອງ, ການຕິດຕາມ ແລະ ກວດກາວຽກງານການຜະລິດ, ການນຳເຂົ້າ, ການຈຳໜ່າຍ, ແລະ ການໂຄສະນາ ຜະລິດຕະພັນອາຫານ ສຳລັບເດັກອ່ອນ ແລະ ເດັກນ້ອຍ ຢູ່ໃນປະເທດເຮົາ. ດໍາລັດສະບັບນີ້, ສ້າງຂຶ້ນເພື່ອປົກປ້ອງ, ສົ່ງເສີມ ແລະ ສະໜັບສະໜູນ ການລ້ຽງລູກດ້ວຍນົມແມ່ຢ່າງດຽວ ໃນໄລຍະຫົກເດືອນທຳອິດຂອງຊີວິດ ແລະ ສືບຕໍ່ລ້ຽງລູກດ້ວຍນົມແມ່ ຈົນຮອດອາຍຸສອງປີ ຫລື ຫລາຍກວ່ານັ້ນ ສົມທົບກັບໃຫ້ອາຫານເສີມ ທີ່ມີໃນທ້ອງຖິ່ນ ຫລື ຖ້າກໍລະນີຈຳເປັນ ແມ່ນໃຊ້ຜະລິດຕະພັນອາຫານ ທີ່ມີຄຸນນະພາບ ແລະ ປອດໄພ.
ທ່ານ ພູທອນ ເມືອງປາກ ຮອງລັດຖະມົນຕີ ກະຊວງສາທາລະນະສຸກ ກ່າວວ່າ: ການສ້າງດຳລັດສະບັບນີ້ ແມ່ນມີຄວາມສຳຄັນຫລາຍ ແລະ ຄຸ້ມຄ່າຕໍ່ການລົງທຶນ ເພາະວ່າມັນຈະເປັນ ການຊຸກຍູ້ຕົວຊີ້ວັດ ແລະ ແຜນປະຕິບັດງານ ໃນຍຸດທະສາດແຫ່ງຊາດ ດ້ານໂພຊະນາການ ໃຫ້ສຳເລັດຕາມລະດັບ ຄາດໝາຍທີ່ວາງໄວ້ ໂດຍສະເພາະ ແນ່ໃສ່ການປົກປ້ອງ, ການສົ່ງເສີມ ແລະ ການສະໜັບສະໜູນ ການລ້ຽງລູກດ້ວຍນົມແມ່ຢ່າງດຽວ ໃນໄລຍະຫົກເດືອນທຳອິດຂອງຊີວິດ. ຖ້າດຳລັດສະບັບນີ້ ສ້າງສຳເລັດ ແມ່ນຈະເປັນຜົນສຳເລັດອັນຍິ່ງໃຫຍ່ ທີ່ລັດຖະບານ ກໍຄື ກະຊວງສາທາລະນະສຸກ ແລະ ບັນດາທິມງານ ທີ່ສາມາດຍາດມາໄດ້ ເພື່ອຈະມາຕອບສະໜອງ ສະພາບການຂາດໂພຊະນາການ ໃນ ສປປ ລາວ ໃຫ້ດີຂຶ້ນເທື່ອລະກ້າວ, ພ້ອມທັງຕິດພັນກັບ ການຈັດຕັ້ງຜັນຂະຫຍາຍແຜນການ 5 ປີ ຄັ້ງທີ VIII (2016-2020) ຂອງຂະແໜງ ສາທາລະນະສຸກ ແລະ ທັງເປັນການກະກຽມພື້ນຖານ ກ້າວສູ້ການບັນລຸສຸຂະພາບທົ່ວໜ້າ ໃນປີ 2025 ແລະ ການພັດທະນາ ແບບຍືນຍົງ ທີ່ຕິດພັນກັບ ສາທາລະນະສຸກໃນປີ 2030.
ການສ້າງດຳລັດສະບັບນີ້, ໄດ້ຮັບການສະໜັນສະໜູນ ປະກອບສ່ວນ ທາງດ້ານວິຊາການ ແລະ ການເງິນ ຈາກອົງການຢູນີເຊບ, ອົງການອະນາໄມໂລກ, ອົງການ Alive Thrive, ອົງການຊ່ວຍເຫລືອ ເດັກນ້ອຍສາກົນ, ອົງການອາຫານໂລກ ແລະ ອົງການຈັດຕັ້ງສາກົນອື່ນໆ.
ຂ່າວ: ສິງຄຳ, ພາບ: ສິດ/ຂປລ
© ໂຕະນໍ້າຊາ | tonamcha.com